Svend Erik Hovmand (V), 2003-05-27:
Må jeg allerførst takke for en positiv modtagelse af forslaget og dernæst henvende mig direkte til den socialdemokratiske ordfører, hr. Erik Mortensen, for at løfte lidt af sløret, som jeg fornemmer åbenbart har sænket sig over hr. Mortensens åsyn, når han siger: Hvorfor dette hastværk?
Der er absolut ikke tale om hastværk, når det drejer sig om selve beslutningsprocessen.
Hr. Erik Mortensen skal vide, at denne regering ligesom den tidligere regering hele tiden har lagt vægt på at sige: Sikkerhed afgøres ud fra en saglig, teknisk vurdering af Færdselsstyrelsen.
Det er Færdselsstyrelsen, der tager stilling til, hvad saglige, sikkerhedsmæssige foranstaltninger for den danske bilpark er.
Sådan var det under den tidligere regering.
Sådan er det også nu.
Kunne man lave en miljømæssigt bedre registreringsafgift?
Svaret i den undersøgelse viste, at det ville koste op imod 8.000 kr. pr. t CO2, hvor prisen jo ellers ligger på 100-120 kr. pr. t.
Det var altså alt, alt for dyrt at forbedre vores miljø via bilparken.
Det kunne gøres væsentlig billigere, vi kunne få meget mere miljø for pengene på anden vis.
Se, det var i april måned.
Ved den lejlighed gjorde jeg opmærksom på, at selv om vi nu ikke mener, det er hensigtsmæssigt at se på en omlægning af hensyn til miljøet, så er der ikke noget til hinder for, at vi kan se på spørgsmålet om sikkerheden.
En måned efter, nøjagtig den 9. maj, havde vi første behandling her i Tinget af registreringsafgiftsforslaget, og ved den lejlighed sluttede jeg debatten ved at sige til den socialdemokratiske ordfører, at vi ville se på spørgsmålet om sikkerhed, når Færdselsstyrelsens endelige vurdering af den svenske undersøgelse forelå.
Så allerede i april bebuder jeg altså, at der er noget på vej.
En måned efter, den 9. maj, siger jeg her fra talerstolen: Vi er parat til at se på denne sag, så snart Færdselsstyrelsens undersøgelse af den svenske vurdering foreligger.
Derefter kommer resultatet af Færdselsstyrelsens undersøgelse, det er 10-12 dage siden, og straks den foreligger, oversender jeg den til udvalget med en bemærkning om, at regeringen er sindet at tage stilling til denne indstilling inden sommer.
Så hr. Erik Mortensen har altså nu fået fire varsko om, at dette her er på vej.
Og lige så snart vi havde haft lejlighed til at vurdere den undersøgelse, som Færdselsstyrelsen havde forelagt, ja, så udarbejdede vi et lovforslag, og det er det, vi nu behandler i dag. Når det så er sagt, vil jeg også sige til spørgsmålet
omkring det økonomiske: Jo, umiddelbart lyder 1 mia. kr. af meget, men man skal her være opmærksom på ikke at blande æbler og pærer.
Det, der jo her er tale om, er det, man i den almindelige statsøkonomi kalder en engangsinvestering.
I i virkeligheden er der altså tale om, at man investerer 1 mia. kr. over en 5-års-periode, og hvis man alternativt skulle have lånt de penge, ja, så svarede det til en rentepåvirkning af finanspolitikken på et sted mellem 20 og 30 mio. kr. om året.
Vi har af forsigtighedsgrunde ikke målt disse 20-30 mio. kroners udgift i en 5-års-periode op imod, hvad der f.eks. kunne spares i sundheds- og sygehusomkostninger.
Men hvis den svenske undersøgelse lever op til de forventninger, som både svenskerne og også den danske færdselsstyrelse har, ja, så ligger der en besparelse i størrelsesordenen 30-40 pct. af samtlige bilulykker i vinterperioden ved indførelse af dette system.
Og på den baggrund synes jeg nok, man må sige, at det er en rimelig fornuftig investering, der her er tale om.
Så alt i alt vil jeg sige til beroligelse for hr. Erik
Mortensen, at der ikke er tale om noget panik, for det første. Der er heller ikke tale om noget overilet, for det andet.
Der er heller ikke tale om noget ufornuftigt, for det tredje.
Hr. Villy Søvndal erstatter nu hr. Morten Homann.
Det er jeg sådan set lidt ked af.
Jeg er sikker på, at hr. Homann ville have haft en anden opfattelse end den, hr. Villy Søvndal her giver udtryk for, fordi der jo i virkeligheden her er tale om et også ud fra et SF-synspunkt ganske fornuftigt sikkerhedsmæssigt tiltag.
»Småændringer«, taler hr. Søvndal om.
Det ved jeg nu ikke.
Altså når vi taler om en investering på 1 mia. kr., så hører det da ikke til småtingsafdelingen i min terminologi.
Og så vil jeg blot sige til fru Line Barfod
: Kunne vi ikke bare vente, spørger fru Line Barfod.
ESP og selealarmer vil vel komme af sig selv på et eller andet tidspunkt, for det vil blive standardudstyr.
Ja, men hvad så med alle de ulykker, der sker indtil da, hvis der går 5 eller 10 år, inden at de bliver indført?
Erfaringerne med afgiftslempelsen på ABS-bremser viste jo, at vi netop ved at gøre det fik implementeret disse nye sikkerhedssystemer væsentlig hurtigere, end det ellers ville have været tilfældet.
Derfor synes jeg, det er besynderligt, at netop Enhedslistens repræsentant giver udtryk for, at man bare kan vente.
Det er et noget besynderligt sikkerhedspolitisk synspunkt, som jeg tror, mange vil undre sig over.
Det koster menneskeliv at vente, og derfor synes jeg, det er vigtigt at få det gennemført så hurtigt som muligt.